ΠΡΟΛΟΓΟΣ

Το άρθρο 21 του κανονισμού του Συμβουλίου για τη θέσπιση μηχανισμού συνεργασίας στον τομέα της πυρηνικής ασφάλειας[1] (εφεξής ο «κανονισμός ΜΣΠΑ») απαιτεί να υποβάλει η Επιτροπή στο Ευρωπαϊκό Κοινοβούλιο και στο Συμβούλιο έκθεση αξιολόγησης της εφαρμογής του κανονισμού ΜΣΠΑ κατά την πρώτη τριετία της εφαρμογής του προγράμματος[2] (εκτός από την έκθεση για την επιτευχθείσα πρόοδο που απαιτεί το άρθρο 18).

Στο πλαίσιο της διαδικασίας αξιολόγησης, η Επιτροπή ανέθεσε σε μία ομάδα ανεξάρτητων εμπειρογνωμόνων να πραγματοποιήσουν αξιολόγηση της εφαρμογής του προγράμματος από το 2007 έως το 2009. Οι εμπειρογνώμονες επελέγησαν βάσει της πείρας τους στον τομέα της πυρηνικής ενέργειας, της πυρηνικής ασφάλειας και της διαχείρισης των ραδιενεργών αποβλήτων και των αναλωμένων πυρηνικών καυσίμων.

Η πλήρης έκθεση των εμπειρογνωμόνων για τις δράσεις που πραγματοποιήθηκαν από την Επιτροπή στο πλαίσιο των ετήσιων προγραμμάτων δράσης (ΕΠΔ) 2007 έως 2009 δημοσιεύεται σε ένα έγγραφο εργασίας των υπηρεσιών της Επιτροπής το οποίο επισυνάπτεται στο παράρτημα[3]. Το έγγραφο αυτό δεσμεύει μόνον τους συντάκτες.

Η παρούσα έκθεση αποτελεί την αξιολόγηση από την Επιτροπή βάσει της έκθεσης προόδου της Επιτροπής για τον ΜΣΠΑ κατά την περίοδο 2007-2009[4] και της προαναφερόμενης έκθεσης των εμπειρογνωμόνων.[5]

1. ΕΙΣΑΓΩΓΗ

Το 1991, η Επιτροπή εισήγαγε τη συνιστώσα για την πυρηνική ασφάλεια του προγράμματος TACIS[6] για να αντιμετωπίσει τις ανησυχίες για την ασφάλεια που προκλήθηκαν από το ατύχημα του Τσέρνομπιλ. Από το 1991 έως το 2006, άνω των 1,3 δισεκατ. ευρώ αφιερώθηκαν σε έργα πυρηνικής ασφάλειας. Από το 2007, οι δράσεις της ΕΕ όσον αφορά τη βοήθεια και τη συνεργασία στον τομέα της πυρηνικής ασφάλειας συνεχίστηκαν στο πλαίσιο του μηχανισμού συνεργασίας στον τομέα της πυρηνικής ασφάλειας (ΜΣΠΑ) με ποσό δημοσιονομικής αναφοράς 524 εκατ. ευρώ για την εφαρμογή του κανονισμού κατά την περίοδο 2007-2013. Ο ΜΣΠΑ εισήγαγε ορισμένες αξιοσημείωτες αλλαγές σε σχέση με το πρόγραμμα πυρηνικής ασφάλειας TACIS.

Ο ΜΣΠΑ επέκτεινε τη γεωγραφική κάλυψη της συνεργασίας σε τρίτες χώρες σε όλο τον κόσμο[7]. Η Επιτροπή μπόρεσε λοιπόν να επωφεληθεί από την πείρα που απέκτησε στις χώρες της πρώην Σοβιετικής Ένωσης ώστε να είναι σε θέση να ανταποκριθεί στις ανάγκες των αναδυόμενων χωρών, καθώς και των χωρών που διαθέτουν εδραιωμένα πυρηνικά προγράμματα και χρειάζονται να βελτιώσουν την πυρηνική ασφάλεια, ιδίως αυτών των οποίων τα πυρηνικά προγράμματα επεκτείνονται με ταχύ ρυθμό. Το 2008, η Επιτροπή πρότεινε μία στρατηγική[8] για να αντιμετωπίσει τη διεθνή πρόκληση της πυρηνικής ασφάλειας και προστασίας. Στη συνέχεια, το Συμβούλιο καθόρισε μία σειρά κριτηρίων που πρέπει να τηρούνται κατά τη στιγμή της εξέτασης και ταξινόμησης ανά προτεραιότητα των έργων με νέες χώρες εταίρους[9], κριτήρια τα οποία η Επιτροπή έλαβε υπόψη στην αναθεωρημένη στρατηγική της για το ΜΣΠΑ για την περίοδο 2010-2013, η οποία περιλαμβάνει και γεωγραφικές προτεραιότητες.

Το πλαίσιο στρατηγικής για την εφαρμογή του προγράμματος ΜΣΠΑ κατά την πρώτη τριετία αποτελείται από τη στρατηγική πυρηνικής ασφάλειας 2007-2013 για τα προγράμματα κοινοτικής συνεργασίας 2007-2009 της 1ης Αυγούστου 2007 (C(2007)3758). Τα ετήσια προγράμματα δράσης (ΕΠΔ) για το 2007, 2008 και 2009 παρέχουν λεπτομέρειες για τις δράσεις που θα αναληφθούν από την Επιτροπή. Η στρατηγική, το ενδεικτικό πρόγραμμα και τα προγράμματα δράσης έτυχαν ευνοϊκής γνώμης από την επιτροπή ΜΣΠΑ.

Οι στόχοι του κανονισμού ΜΣΠΑ καθορίζονται στο άρθρο 1:

- προώθηση υψηλού επιπέδου πυρηνικής ασφάλειας·

- προστασία από τις ακτινοβολίες, και

- εφαρμογή αποτελεσματικών και ουσιαστικών μέτρων διασφάλισης των πυρηνικών υλικών σε τρίτες χώρες.

Οι στόχοι αυτοί όφειλαν να επιτευχθούν μέσω της εφαρμογής των μέτρων που καθορίζονται στο άρθρο 2 του κανονισμού ΜΣΠΑ:

- στήριξη των κανονιστικών οργάνων·

- βελτιώσεις των πτυχών ασφαλείας, του σχεδιασμού, της λειτουργίας και της συντήρησης των υφιστάμενων πυρηνικών εγκαταστάσεων·

- ασφαλής μεταφορά και διάθεση των αναλωμένων πυρηνικών καυσίμων και των ραδιενεργών αποβλήτων·

- ανάπτυξη και εφαρμογή στρατηγικών για τον παροπλισμό υφιστάμενων εγκαταστάσεων και την αποκατάσταση πρώην πυρηνικών εγκαταστάσεων·

- προώθηση αποτελεσματικών κανονιστικών πλαισίων για την προστασία από τις ακτινοβολίες·

- δημιουργία κανονιστικού πλαισίου και μεθοδολογιών για τις πυρηνικές διασφαλίσεις·

- πρόληψη ατυχημάτων και μετριασμός των συνεπειών τους εάν τυχόν συμβούν, και

- μέτρα προώθησης της διεθνούς συνεργασίας στους ανωτέρω τομείς.

Το ενδεικτικό πρόγραμμα για την περίοδο 2007-2009 διευκρινίζει περαιτέρω τους ειδικούς τομείς παρέμβασης και τον προτεινόμενο προϋπολογισμό για την εφαρμογή των προαναφερόμενων μέτρων.

2. ΕΦΑΡΜΟΓΗ ΤΟΥ ΠΡΟΓΡΑΜΜΑΤΟΣ

Οι δραστηριότητες του ΜΣΠΑ εφαρμόζονται από την Ευρωπαϊκή Επιτροπή μέσω κεντρικής διαχείρισης. Στο πλαίσιο των ΕΠΔ για το 2007, 2008 και 2009, εγκρίθηκαν περίπου 50 έργα. Τα έργα βρίσκονται σε διάφορα στάδια υλοποίησης. Λεπτομέρειες για τα ποσά που είχαν χορηγηθεί αρχικά και αποτέλεσαν, στη συνέχεια, αντικείμενο συμβάσεων έως τα μέσα του 2010 παρέχονται στον πίνακα 1.

Πίνακας 1 – Σύνοψη της εφαρμογής του προγράμματος ανά τομέα και ανά έτος (εκατ. €)

Τομέας συνεργασίας/Βοήθειας | ΠΔ 2007 | ΠΔ 2008 | ΠΔ 2009 | Σύνολο |

1 | Προώθηση αποτελεσματικής νοοτροπίας για την πυρηνική ασφάλεια - Στήριξη των κανονιστικών οργάνων - Στήριξη των φορέων | 25 (10) (15) | (47) (12) (35) |

2 | Ασφάλεια των πυρηνικών εγκαταστάσεων - Αξιολόγηση της ασφάλειας και τεχνική υποστήριξη για τη λειτουργία - Βελτιώσεις και εκσυγχρονισμός της ασφάλειας | 11 (5) (6) | 5 (5) (0) |

3 | Ασφάλεια των ραδιενεργών αποβλήτων και διαχείριση των αναλωμένων πυρηνικών καυσίμων, συμπεριλαμβανομένης της περιβαλλοντικής αποκατάστασης πρώην πυρηνικών εγκαταστάσεων - Διαχείριση αποβλήτων & παροπλισμός, απολύμανση και αποκατάσταση | 20 | 10 |

4 | Ασφάλεια και λογιστική καταγραφή των πυρηνικών υλικών - Διασφαλίσεις, παράνομη διακίνηση - Θερμοηλεκτρικές γεννήτριες ραδιοϊσοτόπων (RTG), ορφανές πηγές & ερευνητικοί αντιδραστήρες | 14 (8) (6) | 0.25 |

5 | Ετοιμότητα για καταστάσεις άμεσης ανάγκης εκτός των πυρηνικών εγκαταστάσεων | 4 | 1 |

6 | Συμμετοχή σε διεθνή ταμεία (Τσέρνομπιλ και περιβαλλοντική εταιρική σχέση στο πλαίσιο της βόρειας διάστασης (NDEP)) | 20 | 31 |

7 | Τεχνική υποστήριξη | 6 | 6 |

ΣΥΝΟΛΟ | 100 | 100 |

Σημειώσεις: (1 ) Σύμφωνα με το ενδεικτικό πρόγραμμα για την περίοδο 2007-2009(2) Η συνολική χορήγηση για το 2007–2009 ανήλθε σε 217 εκατ. ευρώ(3) Σχετ.: Έκθεση της Επιτροπής για την εφαρμογή του προγράμματος ΜΣΠΑ γιατην περίοδο 2007–20094

Η κατανομή των κονδυλίων ανά περιφέρεια/χώρα και η πρόοδος όσον αφορά τη γεωγραφική επέκταση του προγράμματος ΜΣΠΑ πέραν της πρώην Σοβιετικής Ένωσης απεικονίζονται στον πίνακα 3.

Πίνακας 3 – Σύνοψη της εφαρμογής του προγράμματος ανά περιφέρεια/χώρα[11] (€)

Περιφέρεια/Χώρα | 2007 | 2008 | 2009 |

Ρωσική Ομοσπονδία | 31.272.000 (1) | 3.500.000 (2) | 2.000.000 |

Ευρωπαϊκή Πολιτική Γειτονίας/Ανατολή |

Αρμενία | 7.200.000 | 6.000.000 | 11.000.000 |

Λευκορωσία | 2.200.000 | 2.200.000 |

Γεωργία | 1.800.000 | 500.000 |

Ουκρανία | 35.800.000 | 53.755.000 | 38.500.000 |

ΕΠΓ/Νότος |

Αίγυπτος | 1.000.000 |

Ιορδανία | 1.000.000 |

Μαρόκο | 1.000.000 |

ΝΟΤΙΟΑΝΑΤΟΛΙΚΗ ΑΣΙΑ |

Φιλιππίνες | 1.500.000 |

Βιετνάμ | 2.000.000 |

ΛΑΤΙΝΙΚΗ ΑΜΕΡΙΚΗ |

Βραζιλία | 5.000.000 |

Πολυκρατικό/περιφερειακό | 2.500.000 | 1.000.000 | 6.500.000 |

Συνοδευτικά μέτρα | 1.000.000 | 3.500.000 |

ΣΥΝΟΛΟ ΕΠΔ 2007/2008/2009 | 76.772.000 | 71.255.000 | 73.700.000 |

Σημειώσεις: (1) Το ποσό περιλαμβάνει 28,3 εκατ. ευρώ για προγράμματα που καταργήθηκαν λόγω της άρνησης της Ρωσικής Ομοσπονδίας να υπογράψει συμφωνία χρηματοδότησης. Το ποσό αυτό δεν μπορούσε πλέον να χρησιμοποιηθεί στο πλαίσιο του ΜΣΠΑ.

(2) Από το ποσό αυτό αποκλείονται 13,5 εκατ. ευρώ που ανακατανεμήθηκαν.

Το Καζακστάν επωφελήθηκε από σημαντική βοήθεια στο πλαίσιο του προγράμματος για την πυρηνική ασφάλεια TACIS, αλλά η συνεργασία αυτή διεκόπη λόγω της έλλειψης ενδιαφέροντος εκ μέρους του Καζακστάν εκτός από τη συμμετοχή σε ένα περιφερειακό έργο που αφορά παλαιές εγκαταστάσεις εξόρυξης ουρανίου.

3. ΑΞΙΟΛΟΓΗΣΗ

Κατά τα πρώτα τρία έτη εφαρμογής του ΜΣΠΑ (2007–2009) πραγματοποιήθηκε η σταδιακή μετάβαση από τις δράσεις του προγράμματος για την πυρηνική ασφάλεια TACIS, το οποίο ήταν επικεντρωμένο στην πρώην Σοβιετική Ένωση, ιδίως στη Ρωσική Ομοσπονδία και την Ουκρανία, προς ένα συνολικό πρόγραμμα.

Ενώ το πρόγραμμα TACIS εστιαζόταν στη βοήθεια στον τομέα της πυρηνικής ασφάλειας, η οποία, σε πολλές περιπτώσεις, περιελάμβανε και την προμήθεια εξοπλισμού («συνδρομή μεγάλης κλίμακας»), στόχος του ΜΣΠΑ είναι η ενίσχυση της συνεργασίας, με σκοπό τη βελτίωση της πυρηνικής ασφάλειας με πολύ μικρότερη έμφαση στην προμήθεια εξοπλισμού («συνδρομή μικρής κλίμακας»). Οι εταίροι ενθαρρύνονται επίσης να αναλάβουν πιο εξέχοντα ρόλο στον προσδιορισμό, τη διαχείριση και την υλοποίηση των έργων συνεργασίας.

Η συνεργασία με νέες χώρες εταίρους είχε εστιαστεί αρχικά στην ενίσχυση των κανονιστικών αρχών, αλλά σταδιακά η συνεργασία επεκτάθηκε στην ανάπτυξη της διαχείρισης των αναλωμένων πυρηνικών καυσίμων και των ραδιενεργών αποβλήτων, τον παροπλισμό, την αποκατάσταση των εγκαταστάσεων και, σε μικρότερο βαθμό, στη βελτίωση της λειτουργικής ασφάλειας.

Η συνεργασία με τον Διεθνή Οργανισμό Ατομικής Ενέργειας (ΔΟΑΕ) ενισχύθηκε για διαφόρους λόγους, μεταξύ άλλων, λόγω της ανάγκης να βελτιωθεί ο συντονισμός, να αποφευχθεί η επικάλυψη των ενεργειών, να καθοριστούν από κοινού προτεραιότητες και να υποστηριχτεί η υλοποίηση έργων από το ΜΣΠΑ σε τομείς όπου, λόγω του διεθνούς του κύρους και της ιδιαίτερης πραγματογνωμοσύνης του, βελτιώνεται η αποτελεσματικότητα της υλοποίησης.

Η αναστολή της συνεργασίας με τη Ρωσική Ομοσπονδία σε νέα προγράμματα πυρηνικής ασφάλειας, η οποία οφείλεται στο γεγονός ότι η Ρωσία δεν διατίθετο να υπογράψει συμφωνίες χρηματοδότησης με την Επιτροπή, είναι ανησυχητική. Η περιορισμένη συνεργασία συνεχίστηκε στο πλαίσιο εκτελούμενων έργων TACIS και η Επιτροπή συνέχισε να διερευνά πιθανούς τρόπους επίλυσης του σημερινού αδιεξόδου με τις ρωσικές αρχές.

Η συνεργασία με την Αρμενία συνεχίστηκε παρά τη σταθερή θέση της ΕΕ σύμφωνα με την οποία ο πυρηνικός σταθμός της Αρμενίας, ο οποίος λειτουργεί με αντιδραστήρα «πρώτης γενιάς», θα πρέπει να κλείσει το συντομότερο δυνατό. Πρέπει να συνεχιστεί να επανεξετάζεται το σύνολο των ειδικών μέτρων συνεργασίας που αφορούν την ασφάλεια με βάση το συμφωνηθέν στρατηγικό πλαίσιο για την υλοποίηση του προγράμματος ΜΣΠΑ.

Η μεγάλη καθυστέρηση που παρατηρήθηκε μεταξύ του καθορισμού των νέων προγραμμάτων συνεργασίας και της ενδεχόμενης υλοποίησής τους αποτελεί σοβαρό πρόβλημα, ιδίως όταν πρόκειται να αρχίσει η συνεργασία με νέες χώρες εταίρους. Η καθυστέρηση αυτή είναι αποτέλεσμα των σταδίων που μεσολαβούν από τον προσδιορισμό ενός έργου μέχρι την κατακύρωση της σύμβασης. Τυπικά, η διαδικασία ξεκινά με μία διερευνητική αποστολή των υπηρεσιών της Επιτροπής, ακολουθούμενη από αποστολή εμπειρογνωμόνων η οποία καταρτίζει τα «δελτία δράσεων» που παρέχουν ένα γενικό ορισμό των δυνητικών έργων. Η διαδικασία έγκρισης που ακολουθεί περιλαμβάνει διυπηρεσιακές διαβουλεύσεις, γνώμη της επιτροπής ΜΣΠΑ, την οποία ακολουθεί η έγκριση της απόφασης της Επιτροπής. Η πρόσκληση υποβολής προσφορών και η ανάθεση της σύμβασης δεν μπορούν λοιπόν να ξεκινήσουν πραγματικά παρά μετά την υπογραφή μιας συμφωνίας χρηματοδότησης με τη χώρα εταίρο, η οποία μπορεί να προκαλέσει επιπλέον καθυστερήσεις.

Σε ορισμένες περιπτώσεις, η αρχική φάση της συνεργασίας συντομεύτηκε κατά κάποιο τρόπο, όπως στην περίπτωση της Βραζιλίας, όπου το υψηλό επίπεδο διοργανικής ετοιμότητας επέτρεψε να σημειωθεί ταχεία πρόοδος στην κατάρτιση των «δελτίων δράσεων». Ωστόσο η διαδικασία παραμένει χρονοβόρα.

Οι υπηρεσίες που είναι υπεύθυνες για την εφαρμογή του ΜΣ, οι σχετικές υπηρεσίες της Επιτροπής και οι αντιπροσωπείες της ΕΕ διατήρησαν στενή σχέση, γεγονός που βοήθησε να διατηρηθεί μία συνεκτική προσέγγιση έναντι των τρίτων χωρών. Ωστόσο, μπορούν να διερευνηθούν στο μέλλον περαιτέρω συνέργειες μεταξύ του ΜΣΠΑ και του ΜΧ, ιδίως στο πλαίσιο των «κέντρων αριστείας» (πρωτοβουλία του ΜΣ).

Οι δραστηριότητες στον τομέα των πυρηνικών διασφαλίσεων κατά την περίοδο 2007-2009 ήταν σαφώς λιγότερες (0,25%) από αυτές που προβλέπονταν στο ενδεικτικό πρόγραμμα για την ίδια περίοδο (14%). Η Επιτροπή θα το λάβει υπόψη στην κατάρτιση του ενδεικτικού προγράμματος για το 2012-2013, καθώς και στα μελλοντικά προγράμματα δράσης.

4. ΣΥΜΠΕΡΑΣΜΑΤΑ

Από την αξιολόγηση της εφαρμογής του προγράμματος ΜΣΠΑ από την Επιτροπή εξάγοντα τα ακόλουθα βασικά συμπεράσματα:

- Τα έργα καθορίστηκαν σύμφωνα με τα στρατηγικά έγγραφα του μηχανισμού συνεργασίας στον τομέα της πυρηνικής ασφάλειας (ΜΣΠΑ).

- Ο ΜΣΠΑ συνέχισε τη συνεργασία στον τομέα της πυρηνικής ασφάλειας η οποία είχε ξεκινήσει στο πλαίσιο του TACIS και επεκτάθηκε σταδιακά σε νέες χώρες εταίρους. Εντούτοις, η περαιτέρω συνεργασία με τη Ρωσική Ομοσπονδία ανεστάλη, ενώ διερευνάται η δυνατότητα να δοθεί μια λύση στις αντιρρήσεις της σχετικά με την υπογραφή μιας συμφωνίας χρηματοδότησης.

- Η ενίσχυση της νοοτροπίας σχετικά με την πυρηνική ασφάλεια μέσω του ΜΣΠΑ ενσωμάτωσε τα διδάγματα που αντλήθηκαν από το πρόγραμμα TACIS για την πυρηνική ασφάλεια, αντιμετωπίζοντας παράλληλα τις εμφανιζόμενες ανάγκες στο πλαίσιο μιας εντολής που δεν περιορίζεται πλέον στην περιοχή της πρώην Σοβιετικής Ένωσης.

- Το χρονικό διάστημα που μεσολαβεί μεταξύ της έναρξης υλοποίησης των έργων και του καθορισμού τους είναι τώρα δύο έως τρία έτη, λόγω των χρονοβόρων διαδικασιών λήψης αποφάσεων και ανάθεσης των συμβάσεων και, εν γένει, των δυσκίνητων διοικητικών διαδικασιών. Η Επιτροπή πρέπει να επανεξετάσει εάν και πώς είναι δυνατόν να μειώσει τον κύκλο υλοποίησης των έργων προσαρμόζοντας τις επιχειρησιακές πρακτικές και τις πρακτικές υλοποίησης.

- Η Επιτροπή προσυπογράφει την ανεξάρτητη αξιολόγηση, σύμφωνα με την οποία η εφαρμογή του ΜΣΠΑ ήταν ορθά στοχοθετημένη και η σύλληψη των έργων σωστή. Εφόσον τα έργα υλοποιηθούν επιτυχώς, αναμένεται ότι θα συμβάλουν σημαντικά στην ενίσχυση της πυρηνικής ασφάλειας, καθώς και της σχετικής νοοτροπίας. Τα έργα ΜΣΠΑ που εστιάζονται στην ανταλλαγή τεχνογνωσίας και ορθών πρακτικών εκτιμήθηκαν ιδιαίτερα από τους εταίρους των χωρών που καλύπτονταν από το πρόγραμμα.

- Για τις χώρες που δεν έχουν και ούτε σχεδιάζουν να αποκτήσουν πρόγραμμα πυρηνικής ενέργειας, ο ΜΣΠΑ τις βοηθά να αναπτύξουν την απαιτούμενη κανονιστική υποδομή στον τομέα της πυρηνικής ασφάλειας η οποία συνδέεται κυρίως με τη διαχείριση των πυρηνικών αποβλήτων.

- Όσον αφορά τις χώρες που σχεδιάζουν να εφαρμόσουν προγράμματα πυρηνικής ενέργειας, ο ΜΣΠΑ τις βοηθά να αναπτύξουν την απαιτούμενη κανονιστική υποδομή για την πυρηνική ασφάλεια, ενώ στην περίπτωση των χωρών που διαθέτουν προγράμματα πυρηνικής ενέργειας αλλά δεν διαθέτουν πόρους για την πυρηνική ασφάλεια λόγω έλλειψης χρηματοδότησης ή απομόνωσης, ο ΜΣΠΑ εστιάζεται στην ανάπτυξη της ικανότητας και τη βελτίωση της νοοτροπίας όσον αφορά την πυρηνική ασφάλεια.

- Εν γένει, το πρόγραμμα ΜΣΠΑ κατέστη ένα μέσο εδραιωμένης συνεργασίας για την πυρηνική ασφάλεια παγκοσμίως.

- Το άρθρο 21 του κανονισμού ΜΣΠΑ προβλέπει ότι η Επιτροπή υποβάλλει, εφόσον ενδείκνυται, νομοθετική πρόταση για τη θέσπιση των αναγκαίων τροποποιήσεων του μηχανισμού η οποία συνοδεύει την παρούσα έκθεση αξιολόγησης. Η Επιτροπή θεωρεί ότι οι υφιστάμενες διατάξεις του κανονισμού επαρκούν για την επίλυση των προβλημάτων που προέκυψαν σε σχέση με την εφαρμογή του κανονισμού ΜΣΠΑ και ότι δεν υπάρχει ανάγκη νέας νομοθετικής πρότασης.

[1] Κανονισμός (Eυρατόμ) αριθ. 300/2007 του Συμβουλίου, της 19 Φεβρουαρίου 2007 (ΕΕ L 81 της 22.3.2007, σ. 1).

[2] Το άρθρο 21 – Αναθεώρηση - του κανονισμού ΜΣΠΑ απαιτεί «το αργότερο στις 31 Δεκεμβρίου 2010, η Επιτροπή υποβάλει στο Ευρωπαϊκό Κοινοβούλιο και στο Συμβούλιο έκθεση για την αξιολόγηση της εφαρμογής του κανονισμού κατά την πρώτη τριετία συνοδευόμενη, εφόσον ενδείκνυται, από νομοθετική πρόταση για τη θέσπιση των αναγκαίων τροποποιήσεων του μέσου.»

[3] Έγγραφο εργασίας των υπηρεσιών της Επιτροπής – Έκθεση εξωτερικής αξιολόγησης για την εφαρμογή του κανονισμού (ΕΥΡΑΤΟΜ) αριθ. 300/20047 του Συμβουλίου (μηχανισμός συνεργασίας στον τομέα της πυρηνικής ασφάλειας) κατά την περίοδο 2007-2009 που συνοδεύει το έγγραφο «Έκθεση της Επιτροπής στο Ευρωπαϊκό Κοινοβούλιο και το Συμβούλιο για την αξιολόγηση της εφαρμογής του μηχανισμού συνεργασίας στον τομέα της πυρηνικής ασφάλειας (ΜΣΠΑ) κατά την πρώτη τριετία (2007-2009)» - SEC(2011)xxx .

[4] Έκθεση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών για την εφαρμογή του μηχανισμού συνεργασίας στον τομέα της πυρηνικής ασφάλειας. Πρώτη έκθεση – Ετήσια προγράμματα δράσης για το 2007, 2008 και 2009, σύμφωνα με το άρθρο 18 του κανονισμού ΜΣΠΑ.Σχετ. COM(2011) 111 τελικό, της 10.3.2011,http://register.consilium.europa.eu/pdf/en/11/st07/st07637.en11.pdf

[5] Οι επιπτώσεις του ατυχήματος στη Fukushima-Daiichi το οποίο συνέβη στις 11 Μαρτίου 2011 δεν εμπίπτουν στο πεδίο της παρούσας έκθεσης. Τα διδάγματα που αντλήθηκαν από το ατύχημα θα ενσωματωθούν στο πολυετές ενδεικτικό πρόγραμμα 2012-2013 και, εφόσον ενδείκνυται, στα επόμενα πολυετή προγράμματα δράσης. Τα γεγονότα που συνέβησαν μετά το ατύχημα στη Fukushima-Daiichi δεν αλλάζουν καθόλου τα συμπεράσματα που παρουσιάζονται στην παρούσα έκθεση.

[6] Η τεχνική βοήθεια στην κοινοπολιτεία ανεξάρτητων κρατών (TACIS) είναι το πρόγραμμα της Ευρωπαϊκής Επιτροπής για τη χορήγηση βοήθειας σε 12 χώρες της Ανατολικής Ευρώπης και της Κεντρικής Ασίας (Αρμενία, Αζερμπαϊτζάν, Λευκορωσία, Γεωργία, Καζακστάν, Κιργιζία, Μολδαβία, Ρωσία, Τατζικιστάν, Τουρκμενιστάν, Ουκρανία και Ουζμπεκιστάν) καθώς και στη Μογγολία κατά τη μετάβασή τους σε μία δημοκρατική οικονομία της αγοράς.

[7] «Τρίτες χώρες» είναι οι χώρες εκτός της ΕΕ, εκτός από αυτές που καλύπτονται από το προενταξιακό μέσο.

[8] Ανακοίνωση της Επιτροπής «Η πυρηνική προστασία και ασφάλεια: μια διεθνής πρόκληση» (COM (2008) 312 τελικό της 22ας Μαΐου 2008.

[9] Συμπεράσματα του Συμβουλίου για την παροχή βοήθειας σε τρίτες χώρες στον τομέα της πυρηνικής προστασίας και ασφάλειας, 9 Δεκεμβρίου 2008. http://www.consilium.europa.eu/uedocs/cms_Data/docs/pressdata/en/trans/104601.pdf

[10] Κανονισμός (ΕΚ) αριθ. 1717/2006 του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, για τη θέσπιση μηχανισμού σταθερότητας (EE L 327 της 27.11.2006).

[11] Για λεπτομέρειες, βλ. έγγραφο εργασίας των υπηρεσιών της Επιτροπής SEC(2011) 284 τελικό της 10.03.2010.